Krugersdorp-ongeluk eis 6Argieffoto Foto: memyselfaneye (Pixabay) Ses mense is Sondagaand dood en vier beseer toe twee ligte motorvoertuie mekaar reg van voor op die N14 naby Krugersdorp in Gauteng getref het. “Een van die wrakke het met die impak aan die brand geslaan en brandbestryders moes die vlamme blus,” het Russel Meiring, woordvoerder van ER24, in ŉ verklaring gesê. “Drie van die insittendes het in die motor beswyk aan die brandwonde wat hulle opgedoen het.” Volgens Meiring het twee ander insittendes kritieke beserings opgedoen. In die tweede voertuig het drie persone, waaronder ŉ seun en ŉ meisie, ongeveer 13 en 16 jaar oud, noodlottige beserings opgedoen. “Twee ander insittendes het ook kritieke beserings opgedoen,” het hy bygevoeg. Die beseerde pasiënte is op die toneel behandel en na nabygeleë hospitale geneem vir dringende mediese behandeling. Die oorsaak van die ongeluk is nog nie bekend nie. Owerhede stel ondersoek in.